2014.gada \_\_. \_\_\_\_\_\_\_\_\_ Noteikumi Nr.\_\_\_\_

Rīgā (prot. Nr. §)

**Kārtība, kādā tiešās pārvaldes iestādes slēdz līdzdarbības līgumus, līdzdarbības līgumu publiskošanas kārtība, valsts budžeta finansējuma piešķiršanas un izlietojuma uzraudzības kārtība privātpersonām valsts pārvaldes uzdevumu veikšanai**

Izdoti saskaņā ar Valsts pārvaldes

 iekārtas likuma [50.panta piekto](http://pro.nais.lv/naiser/text.cfm?Ref=0101032003072900419&Req=0101032003072900419&Key=0103012002060632770&Hash=1#1)

 daļu un [51.pantu](http://pro.nais.lv/naiser/text.cfm?Ref=0101032003072900419&Req=0101032003072900419&Key=0103012002060632770&Hash=2#2) un

Likuma par budžetu un finanšu vadību

5.panta četrpadsmito daļu

**I. Vispārīgie jautājumi**

1. Noteikumi nosaka kārtību, kādā:

1.1. tiešās pārvaldes iestāde (turpmāk – iestāde) slēdz līdzdarbības līgumus ar privātpersonām, un līdzdarbības līgumu publiskošanas kārtību;

1.2. valsts budžeta iestādes (turpmāk – budžeta iestāde) piešķir valsts budžeta finansējumu privātpersonām valsts pārvaldes uzdevuma veikšanai un uzrauga piešķirtā finansējuma izlietojumu.

2. Atbilstoši Valsts pārvaldes iekārtas likumam un šo noteikumu izpratnē iestāde var pilnvarot privātpersonu veikt valsts pārvaldes uzdevumu, noslēdzot deleģēšanas līgumu vai līdzdarbības līgumu.

**II. Līdzdarbības līguma sagatavošana**

3. Lai privātpersonu pilnvarotu veikt pārvaldes uzdevumu, iestāde izvērtē pārvaldes uzdevuma atbilstību [Valsts pārvaldes iekārtas likuma 49.panta](http://pro.nais.lv/naiser/text.cfm?Ref=0101032003072900419&Req=0101032003072900419&Key=0103012002060632770&Hash=3#3) pirmajā daļā noteiktajiem kritērijiem.

4. Iestāde, iesniedzot motivētu iesniegumu, par nodomu slēgt līdzdarbības līgumu informē augstāku iestādi. Iestāde informē arī augstāko iestādi, ja:

4.1. līdzdarbības līguma cena pārsniedz 71143 *euro*;

4.2. līdzdarbības līguma termiņš pārsniedz vienu gadu.

5. Ja iestādei nav augstākas iestādes, tā par nodomu slēgt līdzdarbības līgumu informē augstāko amatpersonu.

6. Paredzamo līdzdarbības līguma līgumcenu nosaka, ņemot vērā visu samaksu, ko gada laikā saņems pilnvarotā persona, kā arī ieņēmumus, kurus pilnvarotā persona gūs, izpildot pārvaldes līgumu.

7. Ja šo noteikumu [4.](http://pro.nais.lv/naiser/text.cfm?Key=0101032003072900419#IntPNpunkt4.)punktā minētās augstākās iestādes mēneša laikā nav izteikušas iebildumus pret līdzdarbības līguma slēgšanu, iestāde informāciju par nodomu slēgt līdzdarbības līgumu ievieto iestādes mājas lapā internetā. Informācijā norāda pārvaldes uzdevumu un sniedz tā aprakstu, nosaka veikšanas laiku un vietu, kā arī privātpersonai nepieciešamos resursus un kompetenci, lai veiktu pārvaldes uzdevumu.

**III. Pieteikums līdzdarbības līguma slēgšanai**

8. Ja paredzamā līdzdarbības līguma līgumcena nepārsniedz 14228 *euro*, iestāde noskaidro potenciālos līdzdarbības līguma slēdzējus un uzaicina tos iesniegt pieteikumu līdzdarbības līguma slēgšanai (turpmāk – pieteikums).

9. Privātpersona pieteikumu iesniedz rakstiski. Ja par līdzdarbības līguma izpildi paredzēta samaksa, privātpersona pieteikumā norāda līgumcenu.

10. Privātpersona kopā ar pieteikumu iestādē iesniedz:

10.1. personu apliecinoša dokumenta kopiju, uzrādot oriģinālu;

10.2. dokumentus, kas apliecina privātpersonas spēju un kompetenci veikt pārvaldes uzdevumu (privātpersonas resursi, finansiālais stāvoklis, personāla kvalifikācija, pieredze, citi iestādes uzaicinājumā noteiktie rādītāji).

11. Pieteikumus izvērtē iestādes vadītājs vai viņa noteikta iestādes amatpersona. Iestāde var izveidot vērtēšanas komisiju, kura sniedz atzinumu par atbilstošāko privātpersonu līdzdarbības līguma slēgšanai.

**IV. Konkurss par līdzdarbības līguma slēgšanu**

12. Ja paredzamā līdzdarbības līguma līgumcena pārsniedz 14228 *euro*, iestāde rīko konkursu par līdzdarbības līguma slēgšanu.

13. Konkursam par līdzdarbības līguma slēgšanu iestāde izveido konkursa komisiju. Konkursa komisijas sastāvā ir ne mazāk par trim locekļiem. Komisiju vada iestādes vadītājs.

14. Pirms konkursa izziņošanas iestāde sagatavo konkursa nolikumu. Nolikumu apstiprina iestādes vadītājs. Konkursa nolikumā ietver šādas ziņas:

14.1. iestādes nosaukumu, adresi un citus rekvizītus;

14.2. pārvaldes uzdevumu, tā aprakstu, veikšanas laiku un vietu;

14.3. pieteikuma iesniegšanas un atvēršanas kārtību (vieta, datums un laiks), pieteikuma noformēšanas prasības un tā iesniegšanas veidu;

14.4. privātpersonai nepieciešamos resursus un kompetenci, lai veiktu pārvaldes uzdevumu;

14.5. dokumentus, kas nepieciešami, lai apliecinātu privātpersonas spēju un kompetenci veikt pārvaldes uzdevumu (privātpersonas resursi, finansiālais stāvoklis, personāla kvalifikācija, pieredze, citi iestādes noteiktie rādītāji);

14.6. lēmuma par līdzdarbības līguma slēgšanu paziņošanas termiņu;

14.7. līdzdarbības līguma projektu.

15. Lai ieinteresētās privātpersonas varētu pieteikties dalībai konkursā par līdzdarbības līguma slēgšanu, iestāde publicē oficiālajā izdevumā "Latvijas Vēstnesis" un vēl vienā laikrakstā, kā arī ievieto iestādes mājas lapā internetā paziņojumu par konkursa rīkošanu. Paziņojumā norāda:

15.1. iestādi, kas rīko konkursu;

15.2. pārvaldes uzdevumu;

15.3. konkursa nolikuma saņemšanas vietu un laiku;

15.4. termiņu, kādā iesniedzams pieprasījums par papildu informāciju;

15.5. konkursa pieteikuma iesniegšanas vietu un termiņu;

15.6. konkursa pieteikumu atvēršanas datumu un laiku.

16. Kopā ar paziņojumu par konkursa rīkošanu iestāde ievieto iestādes mājas lapā internetā konkursa nolikumu, kā arī nodrošina konkursa nolikuma publisku pieejamību iestādē.

17. Ja iestādes izsludinātajā konkursā nepiesakās neviena privātpersona vai iesniegtie piedāvājumi neatbilst konkursa nolikumā izvirzītajām prasībām, iestāde var rīkot atkārtotu konkursu.

18. Ja atkārtotā konkursā nepiesakās neviena privātpersona vai iesniegtie piedāvājumi neatbilst konkursa nolikumā izvirzītajām prasībām un līdzdarbības līguma līgumcena nepārsniedz 28457 *euro*, iestāde pēc apstiprinājuma saņemšanas no augstākas iestādes vai amatpersonas var izvēlēties privātpersonu, kuru tā pilnvaro pārvaldes uzdevuma veikšanai, šo noteikumu [8.](http://pro.nais.lv/naiser/text.cfm?Key=0101032003072900419#IntPNpunkt8.)punktā noteiktajā kārtībā.

**V. Līdzdarbības līguma slēgšana**

19. Iestāde izvērtē privātpersonu iesniegtos pieteikumus un izvēlas atbilstošāko privātpersonu līdzdarbības līguma slēgšanai, ņemot vērā šādus kritērijus:

19.1. pārvaldes uzdevuma veikšanas efektivitāte;

19.2. privātpersonas kompetence un spēja veikt pārvaldes uzdevumu (privātpersonas resursi, reputācija, finansiālais stāvoklis, personāla kvalifikācija, pieredze, citi iestādes noteiktie rādītāji);

19.3. līdzdarbības līguma cena.

20. Iestāde triju darbdienu laikā pēc tam, kad ir izvēlēta atbilstošākā privātpersona, lēmumu rakstiski paziņo privātpersonām, kuras pieteikušās līdzdarbības līguma slēgšanai.

21. Līdzdarbības līguma slēgšanas procedūru izbeidz bez līguma noslēgšanas:

21.1. ja nav iesniegts neviens pieteikums;

21.2. ja iesniegtie pieteikumi un pretendenti neatbilst normatīvajos aktos un iestādes uzaicinājumā vai konkursa nolikumā noteiktajām prasībām;

21.3. ja pieteikumos piedāvātā līgumcena pārsniedz iestādes budžeta iespējas.

22. Iestāde sagatavo līdzdarbības līguma projektu un mēneša laikā pēc tam, kad ir izvēlēta atbilstošākā privātpersona, saskaņo to ar privātpersonu, ar kuru tiks slēgts līdzdarbības līgums.

23. Saskaņoto līdzdarbības līguma projektu kopā ar pamatojumu par privātpersonas izvēli (ja iestāde uzskata, ka tāds ir nepieciešams) iestāde 10 dienas pirms līdzdarbības līguma parakstīšanas publicē iestādes mājas lapā internetā. Iestāde nodrošina projekta un pamatojuma publisku pieejamību iestādē.

24. Privātpersona, kas pieteikusies līdzdarbības līguma slēgšanai, bet kuru iestāde nav izvēlējusies, līdz līdzdarbības līguma noslēgšanas dienai var iesniegt pamatotu sūdzību iestādē.

25. Iestāde nekavējoties, bet ne vēlāk kā triju darbdienu laikā pārsūta sūdzību augstākai iestādei vai amatpersonai.

26. Sūdzības iesniegšana aptur līdzdarbības līguma slēgšanu.

27. Augstāka iestāde vai amatpersona 10 dienu laikā izskata iesniegto sūdzību.

28. Ja sūdzība ir nepamatota, augstāka iestāde vai amatpersona sūdzību noraida un paziņo par to sūdzības iesniedzējam un iestādei. Ja sūdzība ir noraidīta, iestāde noslēdz līdzdarbības līgumu ar izvēlēto privātpersonu.

29. Ja sūdzība ir pamatota, augstāka iestāde pieņem lēmumu par līdzdarbības līguma slēgšanas procedūras izbeigšanu un paziņo par to sūdzības iesniedzējam un iestādei. Iestādei ir tiesības izsludināt jaunu konkursu vai vēlreiz uzaicināt privātpersonas līdzdarbības līguma slēgšanai.

30. Līdzdarbības līgumu iestādes vārdā slēdz tās vadītājs (ministrijā – valsts sekretārs).

**VI. Līdzdarbības līguma publiskošana**

31. Iestāde līdzdarbības līgumu 10 dienu laikā pēc tā noslēgšanas publicē oficiālajā izdevumā “Latvijas Vēstnesis” un ievieto iestādes mājas lapā internetā.

32. Pastarpinātās pārvaldes iestāde vai atvasinātas publisko tiesību juridiskās personas orgāns noslēgto līdzdarbības līgumu 10 dienu laikā pēc tā noslēgšanas publicē oficiālajā izdevumā “Latvijas Vēstnesis” vai vietējā laikrakstā un, ja iespējams, ievieto iestādes mājas lapā internetā.

**VII. Pieteikšanās kārtība uz valsts budžeta finansējumu un līguma noslēgšana par valsts pārvaldes uzdevuma veikšanu**

33. Valsts budžeta finansējums šo noteikumu izpratnē ir finanšu resursi, kas budžeta iestādei tiek plānoti gadskārtējā valsts budžeta likumā valsts pamatfunkciju īstenošanai (izņemot Eiropas Savienības politiku instrumentu un pārējās ārvalstu finanšu palīdzības līdzfinansētos un finansētos projektus un pasākumus) un ir paredzēti piešķiršanai privātpersonai valsts pārvaldes uzdevuma veikšanai.

34. Privātpersonai, kurai valsts budžeta finansējumu valsts pārvaldes uzdevuma veikšanai piešķir, pamatojoties uz ārējo normatīvo aktu, nepiemēro šo noteikumu 35. un 36.punktā noteiktās prasības.

35. Budžeta iestāde publicē valsts budžeta finansējuma piešķiršanas mērķi, piešķiramā valsts budžeta finansējuma apjomu, tā piešķiršanas noteikumus, pieteikšanās kārtību un budžeta iestādes noteiktos potenciālo pretendentu atlases kritērijus publiski pieejamā budžeta iestādes tīmekļa vietnē 30 kalendārās dienas pirms pieteikšanās kārtībā paredzētā pretendentu pieteikumu iesniegšanas termiņa beigām. Minēto informāciju iestāde publicē normatīvajos aktos par informācijas ievietošanu internetā noteiktajā kārtībā.

36. Privātpersonas pienākums ir apliecināt, ka valsts pārvaldes uzdevuma veikšanas gaitā tai nav bijis konstatēts finansiāls pārkāpums. Ja privātpersonai kāda valsts pārvaldes uzdevuma veikšanas gaitā ir bijis konstatēts finansiāls pārkāpums saskaņā ar šo noteikumu 45.punktu, tā divus gadus no pārkāpuma konstatēšanas brīža nedrīkst pretendēt uz valsts budžeta finansējuma saņemšanu valsts pārvaldes uzdevuma veikšanai.

37. Budžeta iestāde ar atbilstoši šo noteikumu 35.punktā minētajiem atlases kritērijiem izvēlēto privātpersonu vai privātpersonu, kurai valsts budžeta finansējums ir piešķirts valsts pārvaldes uzdevuma veikšanai, pamatojoties uz ārējo normatīvo aktu (turpmāk – valsts pārvaldes uzdevuma veicējs), slēdz deleģēšanas līgumu vai līdzdarbības līgumu (turpmāk– līgums).

38. Papildus Valsts pārvaldes iekārtas likuma 46.pantā noteiktajam, līguma saturā iekļauj informāciju par:

38.1. deleģētā valsts pārvaldes uzdevuma mērķi, kuram piešķirts valsts budžeta finansējums, un tā ietvaros veicamajiem pasākumiem, to rezultatīvajiem rādītājiem;

38.2. piešķirto valsts budžeta finansējuma apjomu valsts pārvaldes uzdevuma izpildei kārtējā gadā un turpmākajos gados atbilstoši līguma mērķim;

38.3. prasībām attiecībā uz sniedzamā regulārā pārskata par valsts budžeta līdzekļu izlietojumu saturu;

38.4. savstarpējo norēķinu kārtību gadījumos, kad valsts pārvaldes uzdevuma veicējs piešķirto valsts budžeta finansējumu nav izlietojis atbilstoši mērķim, taču nepieciešams nodrošināt valsts pārvaldes uzdevuma izpildes nepārtrauktību;

38.5. vienošanos par valsts pārvaldes uzdevumu veikšanai nepieciešamo administratīvo izmaksu apmēru, nodrošinot, ka tās nav nesamērīgi augstas;

38.6. neatbilstoši izlietotā valsts budžeta finansējuma atgūšanas procesa lietderības un efektivitātes izvērtēšanu gadījumā, ja ar valsts budžeta finansējuma atgūšanu saistītie izdevumi ir lielāki par atgūstamo summu;

38.7. citiem ar valsts budžeta līdzekļu izlietojumu un izlietojuma kontroli saistītiem jautājumiem pēc budžeta iestādes ieskatiem.

39. Budžeta iestāde publicē informāciju par noslēgto līgumu normatīvajos aktos par līgumu slēgšanu noteiktajā kārtībā.

**VIII. Atbildība, uzraudzība un kontrole par piešķirtā valsts budžeta finansējuma izlietojumu**

40. Valsts pārvaldes uzdevuma veicējs ir atbildīgs par efektīvu valsts pārvaldes uzdevuma veikšanu, noslēgtā līguma ievērošanu, valsts pārvaldes uzdevuma izpildei piešķirtā valsts budžeta finansējuma efektīvu, ekonomisku un caurskatāmu izlietošanu atbilstoši paredzētajiem mērķiem.

41. Budžeta iestāde ir atbildīga par norēķinu veikšanu, piešķirtā valsts budžeta finansējuma izlietojuma uzraudzību un kontroli atbilstoši līgumā paredzētajiem mērķiem.

42. Pēc līgumā noteikto pārskatu saņemšanas, budžeta iestāde izvērtē valsts budžeta finansējuma izlietojuma un deleģētā valsts pārvaldes uzdevuma izpildes atbilstību līgumā izvirzītajiem mērķiem un sasniegtajiem rezultātiem un rezultatīvajiem rādītājiem.

43. Ja no valsts pārvaldes uzdevuma veicēja sniegtās informācijas nav iespējams gūt patiesu un skaidru priekšstatu par valsts budžeta līdzekļu izlietojumu un tā atbilstību izvirzītajiem mērķiem pārbaudes datumā, budžeta iestāde ir tiesīga pieprasīt papildus informāciju vai precizējumus, kā arī bez iepriekšēja valsts pārvaldes uzdevuma veicēja brīdināšanas veikt papildus līgumā noteiktajām valsts budžeta līdzekļu izlietojuma pārbaudes.

44. Ja valsts pārvaldes uzdevuma veicējs budžeta iestādei pārskatu nav iesniedzis līgumā noteiktajā termiņā, tad tā pienākums ir iesniegt pamatotu un pietiekamu rakstisku skaidrojumu un pamatojuma dokumentus par iemesliem, kāpēc nav pildītas saistības atbilstoši līgumam.

45. Budžeta iestāde, veicot valsts pārvaldes uzdevuma izpildei piešķirtā valsts budžeta finansējuma izlietojuma pārbaudi, var pieņemt lēmumu par:

45.1. maksājumu apturēšanu līdz pārkāpumu novēršanai vai līguma izbeigšanu, vai valsts budžeta finansējuma samazināšanu proporcionāli neveikto aktivitāšu apjomam, ja ir konstatēti valsts pārvaldes uzdevuma veicēja rupji līguma noteikumu pārkāpumi, tai skaitā veikti izdevumi, kas neatbilst līgumā paredzētajiem mērķiem;

45.2. finansējuma samazinājumu līdz apjomam, kas ir proporcionāls neveikto aktivitāšu daļai, ja ir konstatētas būtiskas novirzes no plānotajiem rezultātiem un rezultatīvajiem rādītājiem;

45.3. līguma izbeigšanu vai neatbilstoši izlietotā valsts budžeta finansējuma atgūšanu, ieturot no nākamā maksājuma vai atlikušās maksājuma daļas pēc valsts pārvaldes uzdevuma izpildes pabeigšanas, ja valsts pārvaldes uzdevuma izpildes procesā ir konstatēta valsts budžeta finansējuma izlietojuma neatbilstība ārējiem normatīvajiem aktiem vai noslēgtajam līgumam.

46. Budžeta iestāde pēc deleģētā valsts pārvaldes uzdevuma izpildes pabeigšanas (līguma termiņa izbeigšanas) sagatavo un mēneša laikā publicē savā tīmekļa vietnē kopsavilkumu par deleģētā valsts pārvaldes uzdevuma izpildi, kurā ietver informāciju par:

46.1. īstenoto uzdevumu un tā veicēju;

46.2. plānotā un faktiski izlietotā valsts budžeta finansējuma apjomu sadalījumā pa gadiem;

46.3. neatbilstoši veiktajiem izdevumiem;

46.4. neatgūto līdzekļu apmēru no neatbilstoši veiktajiem izdevumiem;

46.5. Budžeta iestādes aprakstu un vērtējumu par valsts pārvaldes uzdevuma izpildes rezultātiem un rezultatīvajiem rādītājiem, izlietotā valsts budžeta finansējuma atbilstību līgumā paredzētajiem mērķiem saskaņā ar budžeta iestādes noteiktajiem izlietotā finansējuma pārbaudeskritērijiem;

46.6. citiem būtiskiem apstākļiem pēc budžeta iestādes ieskatiem.

47. Ja deleģētā valsts pārvaldes uzdevuma veikšanai nav noteikts beigu termiņš, tad budžeta iestāde katru gadu līdz kārtējā gada 1.maijam sagatavo un publicē savā tīmekļa vietnē kopsavilkumu par deleģētā valsts pārvaldes uzdevuma izpildes gaitu iepriekšējā saimnieciskajā gadā, iekļaujot tajā informāciju atbilstoši 46.punkta apakšpunktiem.

48. Kopsavilkuma sagatavošanas procesā budžeta iestādei ir tiesības pieprasīt papildus informāciju un skaidrojumus no valsts pārvaldes uzdevuma veicēja. Budžeta iestāde ir atbildīga par kopsavilkumā sniegtās informācijas patiesumu.

**IV. Noslēguma jautājumi**

49. Atzīt par spēku zaudējušiem Ministru kabineta 2003.gada 29.jūlija noteikumus Nr.419 „Kārtība, kādā tiešās pārvaldes iestādes slēdz līdzdarbības līgumus, un līdzdarbības līgumu publiskošanas kārtība” (Latvijas Vēstnesis, 2003, 111.nr.; 2014, 6.nr.).

50. Ja budžeta iestāde ar valsts pārvaldes uzdevuma veicēju ir noslēgusi līgumu pirms šo noteikumu spēkā stāšanās, bet valsts pārvaldes uzdevuma veikšana turpinās vēl pēc šo noteikumu spēkā stāšanās, iestāde piemēro šo noteikumu VIII nodaļas prasības.

51. Ja budžeta iestāde, kura deleģē valsts pārvaldes uzdevumu, uzsāk privātpersonu atlasi pirms šo noteikumu spēkā stāšanās, bet atbilstošākais valsts pārvaldes uzdevuma veicējs tiek izvēlēts pēc šo noteikumu spēkā stāšanās, iestāde piemēro šo noteikumu prasības, izņemot 35.punktā noteikto.

Ministru prezidente L.Straujuma

Finanšu ministrs A.Vilks

03.06.2014 16:01

2058

Ž.Zvaigzne

67083976, Zanete.Zvaigzne@fm.gov.lv

S.Gannosa

67095424, Sandra.Gannosa@fm.gov.lv.

S.Rocēna

67082886, Sandra.Rocena@mk.gov.lv